b'\n_START_ARTICLE_\nGrbavec (Sherlock Holmes)\n_START_SECTION_\nVsebina\n_START_PARAGRAPH_\nPozno nek ve\xc4\x8der pride Holmes na obisk k Watsonu in mu predo\xc4\x8di primer, v katerega je v zadnjem \xc4\x8dasu usmerjal svoje napore. Holmes ga tudi povabi, da postane pri\xc4\x8da zadnji stopnji njegove preiskave. Gre za primer polkovnika Jamesa Barclayja, stanujo\xc4\x8dega blizu voja\xc5\xa1ke baze v Aldershotu. Barclayja so namre\xc4\x8d na\xc5\xa1li mrtvega, na prvi pogled gre za nasilno smrt in njegova \xc5\xbeena Nancy postane glavna osumljenka._NEWLINE_Barclayjevi voja\xc5\xa1ki kameradi so bili zavoljo njegove smrti osupli. Vedno so namre\xc4\x8d verjeli, da sta on in Nancy idealen par. Po dolgoletnem opazovanju so sicer pri\xc5\xa1li do ugotovitve, da je polkovnik Barclay malce bolj navezan na svojo \xc5\xbeeno kot ona nanj. Njihovi pozornosti ni u\xc5\xa1lo niti to, da je polkovnik v\xc4\x8dasih do\xc5\xbeivljal izbruhe globoke depresije in slabega razpolo\xc5\xbeenja brez pravega razloga._NEWLINE_Kot poro\xc4\x8den oficir je polkovnik z \xc5\xbeeno prebival v vili zunaj voja\xc5\xa1ke baze v Aldershotu in nek ve\xc4\x8der je Nancy od\xc5\xa1la ven skupaj s sosedo, gospodi\xc4\x8dno Morrison. Z doma sta od\xc5\xa1li opravit nek opravek, povezan s cerkvijo. Nazaj sta se vrnila nedolgo zatem. Nancy je po vrnitvi \xc5\xa1la v redko uporabljano jutranjo sobo in slu\xc5\xbekinji naro\xc4\x8dila, da ji prinese \xc4\x8daj, kar je bilo zanjo precej nenavadno. Potem ko je polkovnik sli\xc5\xa1al, da se je \xc5\xbeena vrnila, se ji je tudi on pridru\xc5\xbeil v sobi. Vstopiti ga je videl ko\xc4\x8dija\xc5\xbe, to je bilo tudi zadnji\xc4\x8d, ko so polkovnika videli \xc5\xbeivega._NEWLINE_\xc5\xbdaluzije v sobi so bile dvignjene, steklena vrata na trato pa so bila odprta. Ko je slu\xc5\xbekinja prinesla \xc4\x8daj, je presli\xc5\xa1ala prepir v nastajanju med Nancy in njenim mo\xc5\xbeem. Slu\xc5\xbekinji je \xc5\xa1e posebej v spominu ostala beseda\xc2\xa0\xc2\xbbDavid.\xc2\xab\xc2\xa0Slu\xc5\xbekinja je nato pripeljala \xc5\xa1e eno slu\xc5\xbekinjo ter ko\xc4\x8dija\xc5\xbea in za zaklenjenimi vrati jutranje sobe so skupaj prislu\xc5\xa1kovali prepiru. Nancy je bila zelo razvneta in je kri\xc4\x8dala, kak\xc5\xa1en strahopetec je njen mo\xc5\xbe. Njegove besede so bile na drugi strani mehkej\xc5\xa1e in manj razlo\xc4\x8dne. Nenadoma je polkovnik zavpil, sledil je pok in Nancy je zakri\xc4\x8dala._NEWLINE_Ko\xc4\x8dija\xc5\xbe je tedaj spoznal, da se je zgodilo nekaj stra\xc5\xa1nega in je sku\xc5\xa1al vlomiti skozi zaklenjena vrata, a mu ni uspelo. Spomnil se je zunanjih steklenih vrat in potekel okoli hi\xc5\xa1e, da bi iz trate vstopil v sobo. Tam je na\xc5\xa1el Nancy, ki je omedlela, in polkovnika, ki je v mlaki svoje lastne krvi le\xc5\xbeal mrtev. Ko\xc4\x8dija\xc5\xbe je poklical policijo in re\xc5\xa1evalce. Ugotovil je tudi, da klju\xc4\x8da presenetljivo ni bilo v zaklenjenih vratih. Kasneje so v iskanju klju\xc4\x8da podrobno preiskali sobo, vendar klju\xc4\x8da nikjer niso na\xc5\xa1li._NEWLINE_V sobi so na\xc5\xa1li tudi nenavadno palici podobno oro\xc5\xbeje. \xc4\x8clani osebja, ki so \xc5\xbee dostikrat videli polkovnikovo zbirko oro\xc5\xbeja, doti\xc4\x8dnega oro\xc5\xbeja niso prepoznali._NEWLINE_Ko Holmes Watsona soo\xc4\x8di s temi do sedaj zbranimi dejstvi, izjavi, da primer ni tako enostaven, kot se zdi na prvi pogled. \xc4\x8cetudi ni iz sobe nih\xc4\x8de od osebja sli\xc5\xa1al glasu od nikogar drugega kot od polkovnika in Nancy, je Holmes prepri\xc4\x8dan, da je moral biti v \xc4\x8dasu polkovnikove smrti v sobi prisoten nek tretji \xc4\x8dlovek. Ta naj bi jo tudi pobrisal s klju\xc4\x8dem. Odtod Holmes sklepa na odtise tega skrivnostne\xc5\xbea, ki jih pri\xc4\x8dakuje na cesti, na trati in tudi v sobi sami. \xc5\xa0e bolj pa vzbudi Holmesovo zanimanje to, kar naj bi ta skrivnostne\xc5\xbe prinesel sabo. Holmes namre\xc4\x8d odkrije \xc5\xbeivalske odtise s kratkimi \xc4\x8dokatimi nogami, podobno kot pri podlasici ali hermelinu, le da je skrivnostna \xc5\xbeival sode\xc4\x8d po dol\xc5\xbeini korakov precej ve\xc4\x8dja od obeh na\xc5\xa1tetih. Iz odtisov krempljev na zavesi Holmes izpelje, da mora biti iskana \xc5\xbeival mesojed, saj se je v bli\xc5\xbeini zavese nahajala pti\xc4\x8dja kletka._NEWLINE_Holmes je gotov, da klju\xc4\x8d te uganke ti\xc4\x8di pri gospodi\xc4\x8dni Morrison, in ko jo naslednjega dne z Watsonom obi\xc5\xa1\xc4\x8de, se njegov ob\xc4\x8dutek izka\xc5\xbee za pravilnega. Gospodi\xc4\x8dna Morrison o razlogu za prepir sprva ne ve ni\xc4\x8d, vendar ji nato Holmes pove, da Nancy verjetno \xc4\x8daka obto\xc5\xbenica umora. V lu\xc4\x8di okoli\xc5\xa1\xc4\x8din si tako premisli in prelomi obljubo, ki jo je usodnega dne dala Nancy._NEWLINE_Po odhodu sta Nancy in gd\xc4\x8d. Morrison na ulici naletela na grbastega, deformiranega starca, ki je na hrbtu nosil leseno \xc5\xa1katlo. Grbavec je prepoznal Nancy in ona njega. Nancy in grbavec sta bila trideset let prej znanca in Nancy je gospodi\xc4\x8dno Morrison naprosila, da naj gre naprej in da jo bo kasneje dohitela, saj se mora pogovorita s tem mo\xc5\xa1kim. Nancy se je h gospodi\xc4\x8dni Morrison vrnila razjarjena in jo je prisilila v obljubo, da ne bo o tem sre\xc4\x8danju nikomer povedala ni\xc4\x8desar._NEWLINE_Ta preobrat je za potrebe Holmesove preiskave prelomen, saj v okolici ne more biti veliko ljudi, ki ustrezajo temu opisu. Holmes skrivnostne\xc5\xbea naposled izsledi in ga identificira za Henryja Wooda. Z Watsonom ob strani ga tudi obi\xc5\xa1\xc4\x8de, saj je Wood najel sobo v isti ulici, kot je sre\xc4\x8dal Nancy. Wood jima pojasni vse. Trideset let prej je slu\xc5\xbeil v Indiji v istem regimentu kot polkovnik, ki je bil takrat po \xc4\x8dinu \xc5\xa1e narednik. Tako Wood kot Barclay sta se tedaj potegovala za Nancyjino roko in Wood v tistih \xc4\x8dasih \xc5\xa1e ni bil grbast in naj bi celo \xc4\x8dedno izgledal. Ko je v Indiji izbruhnila vstaja sepojev, se je bil regiment prisiljen umakniti v opori\xc5\xa1\xc4\x8de, ki so ga uporniki kmalu obkolili. Zaradi obleganja je regimentu za\xc4\x8delo primanjkovati vode in potrebovali so prostovoljca, ki bi \xc5\xa1el ven na boji\xc5\xa1\xc4\x8de in se sku\xc5\xa1al prebiti mimo uporni\xc5\xa1ke linije ter pozvati na pomo\xc4\x8d. Ta prostovoljec je bil Wood in Barclay, ki se je spoznal na podro\xc4\x8dje, ga je pou\xc4\x8dil o najvarnej\xc5\xa1i poti. Ta pot je Wooda pripeljala naravnost v zasedo in s pomo\xc4\x8djo slabega znanja jezika doma\xc4\x8dinov je ugotovil, da ga je Barclay izdal, da bi izlo\xc4\x8dil tekmeca za Nancyjino roko. Wooda so ve\xc4\x8dkrat mu\xc4\x8dili, zaradi \xc4\x8desar je tudi utrpel deformacijo. Kasneje je dolgo \xc4\x8dasa prebil v su\xc5\xbeenjstvu in se potikal naokoli. Naposled se je priu\xc4\x8dil obrti \xc4\x8darodeja in se pre\xc5\xbeivljal z nastopanjem in prikazovanjem trikov za ob\xc4\x8dinstvo. Na stara leta si je za\xc5\xbeelel vrnitve v rodno Anglijo, zato je poiskal vojake, da bi ga vojska prepeljala na otok. Doyle sicer v zgodbi namigne na to, da Woodu ni bilo ve\xc4\x8d dolgo \xc5\xbeiveti in da je tudi zaradi tega \xc5\xbeelel nazaj v domovino. Zapis o rumenih o\xc4\x8deh namigne na zlatenico ali hepatitis B, njegova potreba po toploti sredi poletnih dni pa je lahko simptom malarije._NEWLINE_Wood je tako povsem po naklju\xc4\x8dju tistega usodnega ve\xc4\x8dera sre\xc4\x8dal Nancy. Povedal ji je, kako so jo mu\xc4\x8dili, kar je bilo njej neznano, saj je vsa leta prebila v veri, da so ga uporniki zajeli in ubili. Wood je bil tudi prisoten pri prepiru, saj je skozi steklena vrata s trate vstopil v sobo. Ko je Wooda Barclay zagledal, ga je zadela kap. Woodova skrivnost je tako pricurljala na plano. Njegova prva misel je bila, da bi odklenil vrata in poiskal pomo\xc4\x8d. Vendar ko je nezavestni Nancy odvzel klju\xc4\x8d, je spoznal, da je bila z njegovega vidika situacija brezupna, zato se je raje odlo\xc4\x8dil zbe\xc5\xbeati stran. Ker mu je v vsej napetosti iz \xc5\xa1katle u\xc5\xa1el mungo, ga je moral najprej \xc5\xa1e ujeti in ga dati nazaj v \xc5\xa1katlo. V silnem razburjenju je tudi pozabil svojo palico in s seboj nesre\xc4\x8dno odnesel klju\xc4\x8d od jutranje sobe._NEWLINE_Policijska preiskava je do tedaj \xc5\xbee oprostila krivdo z Nancyjinih ple\xc4\x8d, saj so polkovnikovo smrt ozna\xc4\x8dili za nesre\xc4\x8do, torej kap. Tudi Wood je zatrdil, da je Barclay pod vplivom res padel vznak in se z glavo udaril, da pa je bil mrtev, \xc5\xa1e preden je padel na tla._NEWLINE_Ko Watsonu ni jasna \xc5\xa1e zadnja podrobnost tega primera - omemba Davida, ga Holmes pou\xc4\x8di, da gre za biblijsko referenco. David je bil namre\xc4\x8d kralj, ki je Bat\xc5\xa1ebinega mo\xc5\xbea Urijo poslal na obmo\xc4\x8dje hudih bojev, da bi Urija zagotovo umrl, saj bi tako Bat\xc5\xa1eba pripadla njemu (Davidu). David je bil za ta greh s strani preroka Natana hudo kaznovan in je utrpel Bo\xc5\xbejo kazen. Za razliko od polkovnika, ki je bil kaznovan z lastno smrtjo je sicer Davidu umrl novorojeni sin.'